Polisieman rand glo onwetend nuwe polisiebaas aanArgieffoto: SAPD ŉ Polisiekonstabel van Mpumalanga is in die sop nadat hy glo “per ongeluk” lt.genl. Mark Magadlela, nuut aangestelde provinsiale kommissaris, aangerand het, het Beeld Dinsdag berig. Magadlela was op ’n verrassingsbesoek by verskeie polisiestasies in die provinsie as deel van sy veldtog om korrupsie en dissipline in die polisie te takel. Hy en sy kollega, kol. C. Mhlonthlo, van die provinsie se regsdienste, het saam in siviele drag in ŉ voertuig gery om ongemerk te wees tydens hul besoeke. Hulle was op pad na die Belfast-polisiestasie toe hulle die konstabel met ’n polisiebakkie in die dorp sien stilhou. Daar was ŉ kind saam met hom in die amptelike voertuig. Dit is teen die polisie se beleid dat lede van die publiek sonder magtiging in amptelike voertuie vervoer word. Magadlela het na die bakkie gestap en die sleutel verwyder. Volgens bronne het die konstabel na bewering die sleutels teruggegryp en Magadlela te lyf gegaan. Magadlela het glo tydens die voorval sy vinger beseer. Die konstabel het ná die voorval na die stasie gery om dit aan te meld, en het daar eers vasgestel hy het die kommissaris aangerand. Kol. Leonard Hlathi, polisiewoordvoerder, kon slegs die voorval bevestig. Die konstabel sal glo intern vervolg word. Lees die opvolgberig hier.